Diari Oficial de la Generalitat Valenciana


Sumari del DOGV 8703, del 23-12-2019 (2019/12667)

RESOLUCIÓN d'11 de desembre de 2019, de la Direcció General de Funció Pública, per la qual s'amplia el termini màxim per a resoldre i notificar el procediment d'accés, adaptació i progressió respecte al sistema de carrera professional horitzontal, d'acord amb el que s'estableix en el Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de l'Administració de la Generalitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8703

Data del DOGV
:   23-12-2019

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2019/12457


Data del document
:   11-12-2019

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * funció pública
    * legislació
    * funcionari

RESOLUCIÓN d'11 de desembre de 2019, de la Direcció General de Funció Pública, per la qual s'amplia el termini màxim per a resoldre i notificar el procediment d'accés, adaptació i progressió respecte al sistema de carrera professional horitzontal, d'acord amb el que s'estableix en el Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de l'Administració de la Generalitat. [2019/12145]  
  
Per mitjà de la Resolució de 10 de maig de 2019, de la Direcció General de Funció Pública, es va iniciar el procediment d'accés, adaptació i progressió respecte al sistema de carrera professional horitzontal, d'acord amb el que s'estableix en el Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'exercici, del personal funcionari de l'Administració de la Generalitat (DOGV 8547, de 14.05.2019).  
D'acord amb la Resolució de 20 de maig de 2019, de la Direcció General de Funció Pública, es va deixar sense efecte el termini concedit per la Resolució de 10 de maig de 2019 i s'amplià el termini de presentació de sol·licituds.  
L'apartat VII de la resolució d'inici del procediment estableix que la Direcció General de Funció Pública disposarà d'un termini de sis mesos, a comptar des de l'endemà de la finalització del termini de presentació de sol·licituds, per a dictar i notificar les corresponents resolucions d'enquadrament i progressió, si escau.  
El termini de presentació de sol·licituds, d'acord amb la Resolució de 20 de maig de 2019, de la Direcció General de Funció Pública, va concloure el dia 28 de juny, per la qual cosa no ha conclòs el termini per a dictar i notificar les resolucions que siguen procedents.  
L'article 23 de la Llei 39/2015, d'1 d'octubre, del procediment administratiu comú de les administracions públiques, determina que «excepcionalment, quan s'hagen esgotat els mitjans personals i materials disponibles als quals es refereix l'apartat 5 de l'article 21, l'òrgan competent per a resoldre, a proposta, si escau, de l'òrgan instructor o el superior jeràrquic de l'òrgan competent per a resoldre, podrà acordar de manera motivada l'ampliació del termini màxim de resolució, que no podrà ser superior a l'establit per a la tramitació del procediment». El termini de sis mesos per a la finalització del procediment finalitza el pròxim dia 28 de desembre.  
D'altra banda, l'article 21.5 del mateix cos legal estableix que «quan el nombre de les sol·licituds formulades o de persones afectades puga suposar un incompliment del termini màxim de resolució, l'òrgan competent per a resoldre, a proposta raonada de l'òrgan instructor o del superior jeràrquic de l'òrgan competent per a resoldre, a proposta d'aquest, podran habilitar els mitjans personals i materials per a complir el despatx adequat i en termini».  
El servei responsable de la tramitació de les sol·licituds presentades es va reforçar amb personal extra per a poder atendre, dins del termini establit, totes les sol·licituds presentades. No obstant això, davant de l'elevat nombre de sol·licituds presentades, així com les dificultats tècniques aparegudes i la complexitat del tractament informàtic per a la tramitació, resolució i notificació de les resolucions a totes les persones interessades en el procediment, aconsellen l'ampliació del termini de resolució i notificació.  
Per tot això, i fent ús de les atribucions que confereix a aquesta Direcció General de Funció Publica l'article 11 del Decret 87/2017, de 7 de juliol, del Consell, pel qual s'aprova el Reglament orgànic i funcional, de la Conselleria de Justícia, Administració Pública, Reformes Democràtiques i Llibertats Públiques, modificat pel Decret 23/2019, de 22 de febrer, del Consell, resolc:  
  
Primer  
Prorrogar dos mesos el termini per a dictar i notificar les resolucions corresponents en les quals, si escau, es reconeixerà el grau de desenvolupament professional (GDP) o el dret a la percepció del complement retributiu (DPCR).  
Segon  
La present resolució es publicarà en el Diari Oficial de la Generalitat Valenciana, a efectes de notificació a les persones interessades.  
  
  
València, 11 de desembre de 2019.- El director general de Funció Pública: David Alfonso Jarque